Stellenbosch spring nie derde Covid-19-golf vry | Netwerk24
Stellenbosch spring nie derde Covid-19-golf vry
Deur Breyten Cupido 17 Junie 2021 06:22
Die hoeveelheid aktiewe Covid-19-gevalle toon weer 'n toename en die Wes-Kaapse gesondheidsdepartement doen 'n beroep op inwoners om nie slap te lê nie.
Die Wes-Kaapse gesondheidsdepartement het vandeesweek 'n dringende beroep op inwoners gedoen om die Covid-19-maatreëls te volg en gewaarsku die derde vlaag is op hande en Stellenbosch en omgewing is nie van die derde vlaag gevrywaar nie.
Stellenbosch het tans 263 aktiewe gevalle (soos op Dinsdag 15 Junie) – die tweede hoogste getal in die Kaapse Wynland-distrik, naas die Drakenstein-munisipaliteit met 'n kommerwekkende 609 gevalle. Altesaam 238 sterftes is tot dusver in Stellenbosch aangemeld.
"Mense van alle ouderdomme moet versigtig wees omdat Covid-19 nie onderskeid tref nie. Ons wil ook ons plaaslike rolspelers bedank vir hul inisiatief om die virus te stuit," het Sandra Maritz, 'n woordvoerder van die Wes-Kaapse gesondheidsdepartement, gesê.
Gesondheidswerkers werk steeds hard om by te hou met die stygende gevalle en om die inentingsproses aan die gang te hou.
Stellenbosch het teen Dinsdag altesaam 2 842 eerste dosisse vir die tweede fase hanteer.
Wat moet jy onthou as jy positief vir Covid-19 getoets word?
Dit is belangrik om te onthou dat 'n mens steeds vir tien dae moet afsonder. Mense wat op toetsuitslae wag, moet ook ander in kennis stel met wie hulle in kontak was en moet hulle dan ook afsonder. In afsondering mag geen besoekers ontvang word nie en jy moet ook nie die huis verlaat nie. Vra vriende en familie om inkopies te doen en bly in kontak met die gesondheidswerker.
"Jou risiko vir Covid-19 word beperk wanneer jy 'n masker dra, vars lug het, 'n veilige afstand van ander hou en so min as moontlik blootstelling aan 'n groot groep mense het," het Maritz afgesluit.
Die Wes-Kaapse gesondheidsdepartement het ook inwoners gewaarsku oor fopnuus oor Covid-19 en inentings. "Maak staat op betroubare nuusbronne vir inligting oor die virus en inentings."